দিল্লী বিধানসভাৰ নিৰ্বাচনৰ ভোট গণনাৰ চলি আছে আৰু প্ৰাথমিক পৰ্যায়ত আম আদমী পাৰ্টিয়ে ৫৪খন আসনত অগ্ৰগতি লাভ কৰি আহিছে।
বিজেপিয়ে ১৮খন আসনত অগ্ৰগতি লাভ কৰিবলৈ সক্ষম হৈছে। যোৱাবাৰতকৈ দলটোৱে ১৫খন অধিক আসনত এইবাৰ প্ৰতিদ্বন্দ্বিতাত প্ৰত্যাহ্বান জনাবলৈ সক্ষম হৈছে।
ইপিনে আম আদমী পাৰ্টিৰ মুখ্য কাৰ্যালয়ত উৎসৱৰ পৰিৱেশ বিৰাজ কৰাৰ বিপৰীতে দিল্লীৰ বিজেপিৰ কাৰ্যালয়ত গৃহ মন্ত্ৰী অমিত শ্বাহৰ ফটো সম্বলিত পোষ্টাৰ এখনে বিশেষ চৰ্চা লাভ কৰিছে।
দিল্লীৰ পন্ট মাৰ্গত থকা বিজেপিৰ কাৰ্যালয়ত লাগি থকা পোষ্টাৰখনত অমিত শ্বাহৰ ফটোৰ সৈতে লিখা আছে -বিজয়ত আমি অহংকাৰী নহওঁ আৰু পৰাজয়েও আমাক নিৰাশ কৰিব নোৱাৰে।
দৰ্শকসকলে এই কথাৰ অন্তৰ্নিহিত অৰ্থ বিচৰাত ব্যস্ত হৈ পৰে।
বহুতেই ক'ব খোজে যে ইয়াৰ দ্বাৰা বিজেপিয়ে ফলাফল ঘোষণাৰ পূৰ্বেই পৰাজয় স্বীকাৰ কৰিলে নেকি?
বিজেপিয়ে দিল্লীত চৰকাৰ গঠনৰ বাবে সৰ্বাত্মক প্ৰচেষ্টা চলোৱাৰ কথা সৰ্বজনবিদিত। তদুপৰি, দলটোৱে নিৰ্বাচনৰ পাছতে ৪৫ আসন লাভ কৰিব বুলিও ব্যক্ত কৰিছিল।
কিন্তু দিল্লীত আম আদমী পাৰ্টিৰ ভেটি উৎখাত কৰি বিজেপিয়ে ক্ষমতালৈ অহাৰ শক্তি যে নাই সেইকথাৰে অনুভৱৰ প্ৰকাশ পোষ্টাৰখনত দেখা পোৱা বুলি বহুতেই চৰ্চা কৰিছে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
